По време на брак (11 години след сключването му) съпругата се сдобива с нотариален акт за право на собственост на дворно място в родното си село. В нотариалния акт пише, че имотът е придобит на основание “давност, наследство и доброволна делба”. Също, че е извършена обстоятелствена проверка. Въпросът е каква собственост е имотът в този случай – лична собственост на съпругата като наследен имот или СИО (съпружеска имуществена общност)?




Собственост на наследен имот по време на брак.
==============================================

 

Четох, четох и стигнах до заключението, че при липса на допълнителна информация, имотът трябва да се признае за лична собственост на съпругата. Трудността тук е, че хем имаме „по давност“, хем „по наследство“.  

При липса на допълнителна информация разсъжденията са следните:  

По давност би могло да значи, че съпругата е придобила нотариалния акт след като е владяла имота над 10 години без да е негов собственик и след проведена обстоятелствена проверка е призната за собственик по давност. Тогава имотът, макар че е на нейно име, става СИО (съпружеска имуществена общност), понеже го е придобила по време на брак.  

Но, след като имаме отбелязано, че освен по давност, имотът е придобит и по наследство и след доброволна делба, става ясно, че тук давността е настъпила при условия, различни от първото предположение.  

Съвсем формално може да направим второ предположение, че една част от имота е придобит по давност, след 10 годишно владеене, без съпругата да е била собственик или наследник на тази част, а другата част от имота е придобита по наследство и след доброволна делба на имоти между наследници, един от които е съпругата. Тогава придобитата по давност част става СИО, а придобитата по наследство част става лична собственост на съпругата. Това предположение, обаче, в случая е много малко вероятно – някакъв двор е придобит по толкова сложен начин?!  

Стигаме до най-вероятното предположение: По някое време се „открива“ наследство, което значи, че някой е починал и този някой има наследници. Всички те са наследници на имотите на починалия. Наследниците не са предприели никакви действия след смъртта на наследодателя и са продължили да владеят наследените имоти. (Дори може да предположим, че един от наследниците е владял всичко.) Това е продължило над 10 години. Някой от наследниците решава, че може да придобие имота, който фактически владее, като го трансформира в лична негова собственост, на основание давностно владение. Но, той не може да пренебрегне другите наследници и това довежда до необходимостта от делба на общото наследство – всички наследници се събират и извършват доброволна делба като разделят общото наследство на отделни лични собствености. Затова в нотариалните им актове е записано, че стават собственици на основание „давност, наследство и делба“. В случая имотът, придобит по този начин, е явно наследен и следователно е само лична собственост на съпругата, а не СИО.  

Така мисля аз, като е много възможно да пропускам нещо, понеже нямам никакво юридическо образование или опит в тези работи.


